31994R0177
L 024/33
JURNALUL OFÍCIAL AL UNIUNII EUROPENE
REGULAMENTUL (CE) NR. 177/94 AL COMISIEI
din 28 ianuarie 1994
de modificare a Regulamentului (CEE) nr. 2568/91 privind caracteristicile uleiului de măsline și ale uleiului din resturi de măsline și metodele de analiză relevante
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul nr. 136/66/CEE al Consiliului din 22 septembrie 1966 de stabilire a unei organizări comune a piețelor în sectorul uleiurilor și grăsimilor (1), astfel cum a fost modificat ultima dată prin Regulamentul (CE) nr. 3179/93 (2), în special articolul 35a,
întrucât Regulamentul (CEE) nr. 2568/91 al Comisiei (3), astfel cum a fost modificat ultima dată prin Regulamentul (CEE) nr. 620/93 (4), definește caracteristicile diverselor tipuri de ulei de măsline și ulei din resturi de măsline și metodele de analiză relevante;
întrucât anexa XII la Regulamentul (CEE) nr. 2568/91 prevede o anumită toleranță în ceea ce privește gradarea anumitor tipuri de ulei virgin care urmează să se aplice pentru o perioadă limitată; întrucât, în lumina experienței în aplicarea toleranței de 0,5 în ceea ce privește operațiunile referitoare la intervenție și în scopul unei gestionări corecte a programului de intervenție, toleranța menționată ar trebui anulată;
întrucât anexa XIV ar trebui modificată pentru a ține seama în mai mare măsură de caracteristicile naturale ale anumitor uleiuri de măsline; întrucât este necesar, de asemenea, să se corecteze anumite erori în textul Regulamentului (CEE) nr. 2568/91;
întrucât măsurile prevăzute de prezentul regulament sunt conforme cu avizul Comitetului de gestionare pentru uleiuri și grăsimi,
ADOPTĂ PREZENTUL REGULAMENT:
Articolul 1
Regulamentul (CEE) nr. 2568/91 se modifică după cum urmează:
1.
La anexa IV, punctul 5.2.5.2, „100” se înlocuiește cu „1 000”.
2.
La anexa XII punctul 10.2, paragraful al doilea din alineatul „Exprimarea rezultatelor” se înlocuiește cu următorul text:
„Cu toate acestea, în cazul uleiurilor care fac subiectul operațiunilor de intervenție, nu se aplică nici o toleranță.”
3.
La anexa XIV, nota adițională 2 se modifică după cum urmează:
-
la punctul (B)I litera (a) și II litera (c) și la punctul (C) litera (b), termenul „alcool alifatic” se înlocuiește cu „ceară”;
-
la punctul (B)I litera (a), „400” se înlocuiește cu „350”;
-
la punctul (B)II litera (c), „300” se înlocuiește cu „250”;
-
la punctul (C), litera (c) se înlocuiește cu următorul text:
„(c)
un coeficient de extincție (100) K270 care nu depășește 1,20”;
-
la punctul (C), litera (d) se înlocuiește cu următorul text:
„(d)
o variație a coeficientului de extincție (ΔΚ), în regiunea de 270 nm, care nu depășește 0,16”.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Cu toate acestea, articolul 1 alineatul (3) se aplică din a douăzeci și una zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 ianuarie 1994.